Áratugurinn gerður upp : Yfirburðir Red Bull og Mercedes Bragi Þórðarson skrifar 1. janúar 2020 13:00 Hamilton tryggði sér sinn sjötta titil árið 2019 . Nú eru liðin 11 ár frá fyrsta titli Bretans til síðasta . Getty Nú þegar áratugurinn er liðinn undir lok lítum við til baka og förum yfir síðustu 10 árin í Formúlu 1 . Í byrjun áratugsins missti Formúlan þrjá stóra bílaframleiðendur ; BMW , Toyota og Honda . Auk þess minnkaði Renault liðið þátttöku sína umtalsvert áður en liðið breyttist í Lotus . Árið 2016 mætti Renault svo aftur til leiks . Í stað þessara stóru bílaframleiðenda komu smærri lið eins og HRT , Lotus / Caterham og Virgin / Marussia / Manor . Það muna kannski ekki margir eftir þessum liðum og það er ekki af ástæðulausu . Nýjar reglur áttu að sjá til þess að brúa bilið milli efstu og neðstu liða en það varð aldrei raunin . Þessi þrjú nýju lið entust ekki lengi og árið 2016 voru þau öll horfin úr Formúlu 1 . Aðeins eitt nýtt lið kom inn í Formúluna á þessum áratug . Bandaríska Haas liðið kom inn árið 2016 og hefur staðið sig með prýði síðan . Öll hin nýju liðin sem byrjuðu tímabilið 2010 eru enn að , þó nokkur hafa skipt um nöfn . Red Bull og Mercedes hafa unnið alla titla áratugsinsGetty Miklir yfirburðir þegar horft er til baka Áratugurinn hefur aðalega einkennst af miklum yfirburðum þriggja liða ; Red Bull , Ferrari og Mercedes . Þá aðalega Red Bull , sem unnu titil bílasmiða frá 2010 til 2013 og svo tók Mercedes við árið 2014 og hefur unnið öll ár síðan . Þrátt fyrir þessa yfirburði hefur áratugurinn boðið upp á margar frábærar keppnir . Þar má helst nefna Kanada kappaksturinn frá 2011 , þegar Jenson Button vann þrátt fyrir að hafa farið inn á þjónustusvæðið sjö sinnum . Brasilíski kappaksturinn frá 2012 var magnaður . Þá tryggði Sebastian Vettel sér sinn þriðja titil eftir að hafa lent í árekstri strax á fyrsta hring og fallið niður í síðasta sæti . Þegar talað er um frábærar keppnir er erfitt að nefna ekki þýska kappaksturinn frá því í sumar . Rigningin á Hockenheim brautinni gerði það að verkum að hver ökumaður á eftir öðrum gerði mistök en að lokum vann Max Verstappen . Þýski kappaksturinn í ár fer í sögubækurnar fyrir að vera ein skemmtilegasta keppnin í Formúlu 1 . Getty Vettel og Hamilton í sérflokki Þegar kemur að ökumönnum eru það Sebastian Vettel og Lewis Hamilton sem hafa verið í algjörum sérflokki síðustu tíu árin . Fyrst var það Þjóðverjinn sem vann fjóra titla í röð með Red Bull og svo tók Bretinn við . Mercedes liðið var alls ráðandi þegar að nýju turbo-hybrid vélarnar voru kynntar til leiks árið 2014 . Hamilton hefur unnið fimm titla með liðinu en Nico Rosberg vann árið 2016 , og er því eini ökuþórinn fyrir utan Sebastian og Lewis til að hafa unnið titil á áratugnum . Flestir spá því að árið 2020 verði eitt það jafnasta í sportinu í mörg ár . Red Bull , Ferrari og Mercedes verða öll að berjast um titilinn . Árið 2021 koma stærstu reglubreytingar í sögu íþróttarinnar . Það má því búast við miklum sviftingum á komandi árum og áratugum í Formúlu 1 .